Europos Parlamento ir Tarybos Direktyva 98/72/EB
1998 m. spalio 15 d.
iš dalies keičianti Direktyvą 95/2/EB dėl maisto priedų, išskyrus dažiklius ir saldiklius
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos ekonominės bendrijos steigimo sutartį, ypač į jos 100a straipsnį,
atsižvelgdami į Komisijos pasiūlymą [1],
atsižvelgdami į Ekonomikos ir socialinių reikalų komiteto nuomonę [2],
laikydamiesi Sutarties 189b straipsnyje nustatytos tvarkos [3],
atsižvelgdami į 1988 m. gruodžio 21 d. Tarybos direktyvą 89/107/EEB dėl valstybių narių įstatymų, reglamentuojančių maisto priedus, kuriuos leidžiama naudoti žmonėms vartoti skirtuose maisto produktuose, suderinimo [4], ypač į jos 3 straipsnio 2 dalį,
kadangi po Direktyvos 95/2/EB [5] priėmimo maisto priedai buvo techniškai tobulinami;
kadangi Direktyva 95/2/EB turi būti priderinta prie šių patobulinimų;
kadangi prieš priimant nuostatas, galinčias daryti poveikį sveikatos apsaugai, buvo konsultuojamasi su Sprendimu 74/234/EEB [6] įkurtu Maisto produktų moksliniu komitetu;
kadangi specialios nuostatos dėl tiabendazolo yra pateiktos 1995 m. liepos 17 d. Tarybos direktyvoje 95/38/EB, iš dalies keičiančioje Direktyvos 90/642/EEB dėl pesticidų likučių tam tikruose ir ant tam tikrų augalinės kilmės produktų, įskaitant vaisius ir daržoves, didžiausių lygių nustatymo, I ir II priedus ir numatančios didžiausių lygių sąrašo sudarymą [7]; kadangi įrašas apie tiabendazolą dabar turi būti panaikintas,
PRIĖMĖ ŠIĄ DIREKTYVĄ:
1 straipsnis
Direktyva 95/2/EB šiuo dokumentu iš dalies keičiama taip:
1. 1 straipsnio 1 dalis pakeičiama taip:
"1. Ši direktyva yra konkreti direktyva, sudaranti visaapimančios direktyvos, numatytos Direktyvos 89/107/EEB 3 straipsnyje, dalį ir taikoma priedams, išskyrus dažiklius ir saldiklius. Ji netaikoma fermentams, išskyrus išvardytus prieduose."
2. 2 straipsnio 1 dalis pakeičiama taip:
"1. Maisto produktuose gali būti naudojamos tik I, III, IV ir V priede išvardytos medžiagos 1 straipsnio 3 dalyje ir 1 straipsnio 4 dalyje nurodytais tikslais."
3. 2 straipsnio 2 dalis pakeičiama taip:
"2. Maisto priedai, išvardyti I priede, laikantis quantum satis principo gali būti naudojami maisto produktuose 1 straipsnio 3 dalyje ir 1 straipsnio 4 dalyje nurodytais tikslais, išskyrus II priede išvardytus maisto produktus."
4. 2 straipsnio 3 dalies a punkto penktoji įtrauka pakeičiama taip:
"- pasterizuotam ir sterilizuotam (įskaitant UHT) pienui (įskaitant paprastą, nugriebtą ir pusiau nugriebtą) ir paprastai pasterizuotai grietinėlei."
5. 2 straipsnio 3 dalies a punkto vienuoliktoji įtrauka pakeičiama taip:
"- sausiems makaronams, išskyrus neglitinius ir (arba) skirtus hipoproteininei dietai pagal Direktyvą 89/398/EEB."
6. Priedų lentelės pakeičiamos pagal šios direktyvos priedo nuostatas.
2 straipsnis
1. Valstybės narės, jei reikia, pakeičia įstatymus ir kitus teisės aktus, kad:
- ne vėliau kaip nuo 2000 m. gegužės 4 d. būtų leidžiama prekiauti šią direktyvą atitinkančiais produktais,
- nuo 2000 m. lapkričio 4 d. būtų uždrausta prekiauti produktais, kurie neatitinka šios direktyvos. Tačiau produktais, kurie neatitinka šios direktyvos, bet pateiktais į rinką arba paženklintais iki tos datos, galima prekiauti tol, kol baigiasi jų atsargos.
Apie tai jos nedelsdamos praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
3 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
4 straipsnis
Ši direktyva skirta valstybėms narėms.
Priimta Liuksemburge, 1998 m. spalio 15 d.